በሲናይ በርሃ በታጣቂዎች ላይ የሚካሄደው ወታደራዊ ዘመቻ በቅርቡ እንደሚያበቃ ፕሬዚደንት አልሲሲ ቃል ገቡ
የግብጹ ፕሬዝዳንት አብዱል ፈታህ አልሲሲ በሲናይ በረሃ በአገሪቱ ታጣቂዎች ላይ የሚወሰደው ወታደራዊ ዘመቻ በተቻለ ፍጥነት በቅርቡ እንደሚያበቃ ቃል ገብተዋል፡፡ከየካቲት ጀምሮ በታጣቂዎች ላይ እየተወሰደ ባለው ወታደራዊ እርምጃ ከሁለት መቶ በላይ ታጣቂዎች እና ሰላሳ ሶስት ያህል የመንግስት ወታደሮች  ህይወታቸውን አጥተዋል፡፡በሲናይ በረሃው እየተካሄደ ያለውና ሲናይ 2018 የሚል ስያሜ የተሠጠው  የፀረ ሽብር እርምጃ የግብጽ መከላከያና የአገር ውስጥ ጉዳዮች ሚኒስቴር ትልቁን ድርሻ ወስደዋል፡፡ የወታደራዊ ዘመቻው ሰሜን እና ማዕከላዊ ሲናይ እንዲሁም ከፊል ናይል ዴልታን ያካተተ ነው፡፡ህዳር ላይ ግብጽ የዘመናዊ ታሪኳ ማሳያ በሆነው አል ራውዳ መስጂድ ላይ የደረሰውን የሽብር ጥቃት የበርካታ ምዕምናን ሞትን ተከትሎ ነው ፕሬዝዳንት አልሲሲ በአሸባሪዎች ላይ ጠንከራ  እርምጃ እንዲወሰድ ውሳኔ በማስተላላፍ  የሲናይ በርሃ ዘመቻ እንዲጀመር የተደረገው ።በዋናነት ዳኢሽ በተባለ የሽብር ቡድን ላይ ትኩረት ያደረገው ፀረ ሽብር ጥቃት እስካሁን ከ200 በላይ ታጣቂዎችን ገድሏል፡፡ 33 የመንግስት ወታደሮችም ህይወታቸውን አጥተዋል በተኩስ ልውውጡ፡፡በፀረ ሽብር ዘመቻው አከባቢ ያሉ ንጹሃን የጉዳቱ ሰለባ እየሆኑ መምጣታቸውን የሚወጡ መረጃዎች ያመለክታሉ፡፡ ፕሬዝዳንት አብዱል ፈታህ አልሲሲ በአገሪቱ የመንግስት ቴሌቭዥን ጣቢያ በተላለፉት መልዕክታቸው የሲናይ ወታደራዊ እርምጃ ተልዕኮው እየተሳካ በመሆኑ በቅርቡ ዘመቻው ያበቃል ብለዋል፡፡በተጨማሪም ሲናይ በርሃን ለማልማት እኤአ በ2014 ላይ የተጀመረው እንቅስቃሴ እኤአ በ2022 ላይ ሙሉ ለሙሉ በማጠናቀቅ የአከባቢውን ነዋሪዎች ኢኮኖሚያዊና ማህበራዊ ልማት አሁን ካለው መልክ የተሻለ ደረጃ ላይ ለማድረስ ቃል ገብተዋል፡፡ አልሲሲ በንግግራቸው ታጣቂዎች ከሲናይ እየተነሱ በሌላው የግብጽ አከባቢ ባደረሱት የሽብር ጥቃት በተቀረው የአገሪቱ ክፍል ያሉ ግብጻዊያን በሲናይ በረሃ በሚኖሩ ንጹሃን ወንድሞቻቸው ላይ ምንም አይነት ጥላቻ የሌላቸው መሆኑን ተናግረዋል፡፡ፕሬዚደንቱ በንግግራቸው በዘመቻው እየተሳተፉ ያሉ የግብጽ ወታደሮች ፀባቸው ከአሸሪዎች  እንጂ ከሰላማዊ ነዋሪዎች እንዳልሆነ እንዲረዱላቸው ሲሉ ያደረጉት ነው፡፡ሽብርተኝነት የሚስተዋለው በሁሉም የግብጽ ግዛቶች በመሆኑ የሲናይ በረሃ ነዋሪዎች ብቻ ተነጥለው ለሽብር ጥቃቶች ተጠያቂ አይሆኑም ብለዋል፡፡ ፕሬዝዳንት አብዱል ፈታህ አል ሲሲ በሲናይ እየተወሰደ ያለው ወታደራዊ እርምጃ በቸልታ ታልፎ ቢሆን ሲናይ ዛሬ የግብጽ ግዛት አልነበረችም ሲሉም ተደምጠዋል፡፡ለሁሉም የሲናይ ነዋሪ ለዘመቻው መሳካት ላደረጉት ትብብር አመስግነዋል፡፡ፕሬዝዳንት አልብዱል ፈታህ አል ሲሲ በዘንድሮው ፕሬዝዳንታዊ ምርጫ ጠንካራ ተፎካካሪ ሳይገጥማቸው ማሸነፋቸው ይታወቃል፡፡ ለሁለተኛ ጊዜ በሥልጣን ለመቆየት ያሸነፉበት ፕሬዝዳንታዊ ምርጫ ተቀዋሚዎችን በማሰር እና ከምርጫ ፉክክሩ በግድ እንዲወጡ አድርገዋል የሚል ክስ ሲቀርብባቸው መቆየቱም የሚታወስ ነው፡፡በዚህ አወዛጋቢ የምርጫ ሂደት ያሸነፉት ፕሬዝዳንቱ አገሪቱን በተደጋጋሚ አገሪቱን በአስቸኳይ ጊዜ አዋጅ ውስጥ ማቆየታቸው አይወደድላቸውም፡፡አሁንም በመላ አገሪቱ የአስቸኳይ ግዜ አዋጅ እንደታወጀ ነው፡፡ በሲናይ በረሃ ብቻ 420 ሺህ ዜጎች በመንግስት በሚወሰደው ወታደራዊ እርምጃ  ለሰብዓዊ እርዳታ መጋለጣቸውን  የገልፍ ቱዴይ ዘገባ አመላክቷል፡፡